Noverint universi presentes et futuri quod dominus Reimondus de Beliniaco miles, laude et assensu filii sui Girardi et fratris sui Renaudi, vendidit, concessit et tradidit Guidoni Broissant de Belna suam quartam partem nemoris de Monmoien et duos jornellos terre sitos apud villam de Arcenans pro vinginti duabus libris et dimidia divionensium, quas dictus Reimondus jam recepit ab eodem Guidone, unde tam ipse Reimondus quam heredes sui tenentur super se et super omnia bona sua mobilia et immobilia eidem Guidoni et heredibus suis istam venditionem contra omnes defendere et pacifice garantire. Et sciendum est quod dictus Guido Broissant pro remedio anime sue et antecessorum suorum dedit, concessit et tradidit in meram et perpetuam elemosinam Deo et beate Marie Loci Dei et sanctimonialibus ibidem Deo servientibus dictam quartam partem nemoris et dictos jornellos terre libere et pacifice tenendos et habendos. Quod ut ratum sit, presens carta ad preces utriusque partis sigillo capituli Sancte Marie Belnensis in testimonium roboratur. Actum est hoc anno Domini Mo CCo vicesimo quinto, mense julio.